राहुल को एक के बाद एक कई अवसर मिले जब वो भ्रष्टाचार, कालेधन और लोकपाल बिल पर पार्टी का रूख और अपने विचार देश के सामने रख सकते थे, लेकिन लगता है राहुल ने जान बूझकर सारे मौके हाथ से गंवा दिये। योगगुरु रामदेव के कालेधन विरोधी अभियान से लेकर अन्ना को लोकपाल और भ्रष्टाचार विरोधी अभियान यूपीए सरकार ने जनभावनओं का सम्मान करने की बजाय हठधर्मिता और बेशर्मी का परिचय दिया। बाबा रामदेव के समर्थकों पर रामलीला मैदान में आधी रात लाठियां बरसाकर लोकतंत्र की हत्या करने का काम किया। रामदेव के बाद अन्ना के साथ भी सरकार ने बदसलूकी करने की हिमाकत की लेकिन भारी जनदबाव और समर्थन के कारण सरकार के मंसूबे पूरे नहीं हो पाये। अगस्त में अन्ना के आंदोलन के समय यूपीए चेयरपर्सन सोनिया गांधी इलाज के लिए विदेश में थी, पार्टी और सरकार की दारोमदार राहुल के युवा कंधों पर था, लेकिन उस समय राहुल ने अदूरदर्शिता और अनाड़ीपन दिखाकर सरकार की किरकरी करवाई और आम आमदी की नजर में कांग्रेस को गुनाहगार साबित कर दिया। राहुल में अगर थोड़ी सी भी राजनीतिक समझ और परिपक्वता होती तो वो संसद में रटा-रटाया भाषण देने की बजाय दिल से बोलते और जनता की आवाज और भावना को सम्मान देते। असलियत यह है कि पिछले तीन सालों में ऐसे कई मौके आए जब राहुल जनता की आखों के तारे बन सकते थे लेकिन ऐसे हर मौके पर राहुल सीन से पूरी तरह गायब नजर आए। यूपी में दलित और किसान के मुद्दे उठाकर राहुल ने सहानुभूति बटोरी थी, और पार्टी की छवि को सुधारा भी था लेकिन बहुत जल्द ही राहुल की सच्चाई सामने आ गयी कि राहुल भाषणों में चाहे जितनी लंबी-चौड़ी बाते करें लेकिन असलियत में उनका मकसद कुर्सी हड़पने की ही है।